– Jeg mener helt klart at bybane i tunnel er det beste. Både av hensyn til sykkel og andre forhold. En dagsløsning med bybane over Bryggen vil føles som en vegg for syklistene, sier Reidun Instanes.

I går var det foreninger, lag og privatpersoners tur til å si sin mening om trasévalget for bybanen fra sentrum til Åsane til komite for miljø og byutvikling.

Instanes var en av dem. Egentlig jobber hun som senioringeniør og sykkelansvarlig ved Statens vegvesen, men hun presiserte at gårsdagens innlegg var som engasjert privatperson.

– FOR MANGE TABBER

– Jeg brenner for å tilrettelegge for sykler i Bergen. Drømmen er at alle skal kunne sykle, sa Instanes.

Hun mente politikerne hadde gjort for mange tabber der man ikke har tenkt nok på sykkel.

– Et eksempel er Strandgaten, et annet er Bybanetraseen ved Nonneseter. Her mener jeg at det ikke ble revet nok hus. Dette kan vi ikke fortsette med, sier hun.

Hun var tydelig på at en bybane over Bryggen vil bli smalt og vanskelig. Også over Torget.

– Jeg mener helt klart at vi bør legge banen i tunnel for å prioritere sykkel, Jeg er veldig engstelig for at sykkel vil ryke ut i en dagløsning. En sykkeltrasé over Bryggen er ikke mulig i dette alternativet, sier Instanes.

Hun sår altså tvil om Bryggen-alternativet er bra for syklister, slik det er hevdet.

EGEN REGULERINGSPLAN

Gruppeleder for Venstre, Julie Andersland, påpekte at dagløsningen er den eneste løsningen der det er lagt inn plass til syklistene.

– Hvordan skal man da få plass til syklistene med tunnel? lurte Andersland på.

– Går vi for en tunnelløsning risikerer vi likevel at det blitt en dårlig løsning gjennom sentrum. Det vi må gjøre er å lage en egen reguleringsplan for sykkel gjennom sentrum. Jeg har mitt håp til bypakkene, og at vi kan få tilskudd derfra. Men det må reguleres en egen plan, påpeker hun.

– Hva tenker du om at hun sår tvil om det lar seg gjøre med sykkelvei dersom bybanen blir lagt som en dagløsning over Bryggen?

– Jeg synes dette er en merkelig påstand. Dagløsningen er det eneste alternativet som legger opp til sammenhengende sykkelvei gjennom sentrum. Kostnadene til dette er til og med inkludert i prisen for dette bybanealternativet, sier Andersland.

Hun påpeker at skal man få til sammenhengende sykkelvei gjennom sentrum, må biltrafikk fjernes.

– Det legger ikke tunnelløsningene opp til. Kostnadene ved eventuell sykkelvei i en tunnelløsning vil dessuten komme i tillegg til selve bybaneutbyggingen. Det vil derfor være flere usikkerhetsmomenter knyttet til om vi får sykkelvei gjennom sentrum med et tunnelalternativ. Velger vi en dagløsning, får vi også sykkelvei, sier Andersland.

MÅ LEGGES NÆR SJØEN

Frps Elier Macody Lund viste til vedtaket der det står at det skal utredes en sykkeltrasé til Åsane.

– Har du ikke til tiltro til at vi skal gjøre dette, spurte han.

Instanes svarte ærlig at hennes erfaring var at ikke alt som er vedtatt blir gjennomført i praksis.

– Jeg er redd for at sykkel ryker, sier hun.

Hun påpekte at sykkeltraseen må legges nær sjøen.

– Det er der syklistene ønsker å være, sier hun

Det er fremdeles ikke avgjort hvor en fremtidig trasé til Åsane skal gå.

Komiteen skal vedta saken i et ekstramøte 10. juni.

17. juni skal bystyret vedta bybane-saken.